  Майя Бывальцева Пичи Пурга ёросысь Сизяшур гуртысь сизьым аресъем Ульяна Иванова ӟуч шашкиен шудонъя Европалэн первенствояз куинь зарни медаль утӥз. Со сярысь ивортэ ёрос администрацилэн пресс-службаез. Вожвылъяськонъёс Турциысь Измир карын ортчо, Удмуртиысь отчы Ульяна Иванова гинэ шедиз. Пичи Пургаысь нылпи творчествоя центрын дышетскись нылаш отчы мыны луонлык басьтӥз оштолэзь кутсконын Ленинград улосвылын ӟуч шашкиен шудонъя Россилэн чемпионатаз, но первенствояз, отын со кыкетӥ луиз. Ульяналэн дышетӥсез, «Шашки и шахматы» огазеяськонлэн кивалтӥсез Фирдус Абдрахманов верамъя, нылаш сыӵе бадӟым вормонъёс басьтӥз инмарен сётэм быгатонлыкезлы, ужамезлы, мылкыдкужымезлы луыса. Турциысь берытскем бераз, 11-тӥ куартолэзе, пинал спортсменка калыккуспо шашкиен шудонъя Удмуртилэн чемпионатаз пыримськоз. Ватсалом, Пичи Пургаысь пинал шашистъёслэн та нырысетӥ вормонзы ӧвӧл. Руслана Абдрахманова ӟуч шашкиен шудонъя Россилэн вице-чемпионкаез луэ, Кирилл Возняков — калыккуспо, но ӟуч шанкиен шудонъя Россилэн кык полэс чемпионэз. Тегъёс: Спорт Удмуртия ПичиПурга шашки  